สรรพากรมือระวิงรีดภาษีให้ถึงเป้า
สรรพากรเดินหน้าขยายฐานรีดภาษีปีงบ 2560 เข้าเป้า 1.8 ล้านล้าน
3 ก.ย. 2559

สรรพากรเดินหน้าขยายฐานรีดภาษีปีงบ 2560 เข้าเป้า 1.8 ล้านล้าน
นายประสงค์ พูนธเนศ อธิบดีกรมสรรพากร เปิดเผยว่า ได้กำชับให้เจ้าหน้าที่ของกรมสรรพากรเก็บภาษีปีงบประมาณปี 2559 ที่เหลืออีก 1 เดือน ให้เป็นไปตามเป้าหมายที่ตั้งไว้ทั้งปี 1.75 ล้านล้านบาท ซึ่งเป็นเป้าที่กระทรวงการคลังปรับลดลงให้ ซึ่งจะต่ำกว่าเป้าหมายในงบประมาณ 1.4 แสนล้านบาท เนื่องจากเศรษฐกิจยังฟื้นตัวไม่เต็มที่ ราคาน้ำมันต่ำ และการบริโภคยังขยายตัวได้ไม่มาก
สำหรับปีงบประมาณ 2560 กรมสรรพากรมีเป้าหมายเก็บภาษี 1.8 ล้านล้านบาท ซึ่งคาดว่าจะเก็บได้ตามเป้าหมายที่ได้วางไว้ เพราะเศรษฐกิจขยายตัวได้เพิ่มขึ้นต่อเนื่อง และกรมสรรพากรได้เร่งเพิ่มประสิทธิภาพการเก็บภาษี เช่น การทำบัญชีเดียวจะทำให้ผู้ประกอบการเสียภาษีสอดคล้องกับความเป็นจริงมากขึ้น
นอกจากนี้ ยังเร่งขยายฐานภาษี โดยการดึงผู้ประกอบการที่เป็นบุคคลธรรมดาให้มาจดทะเบียนนิติบุคล ที่ผ่านมาได้ทำกับธุรกิจร้านทองและอยู่ระหว่างดำเนินการกับธุรกิจขายตรง ร้านขายยา และต่อไปจะดึงผู้ประกอบการที่เกี่ยวกับ ท่องเที่ยวทั้งหมดเข้ามาเป็นนิติบุคคล เช่น ผู้ประกอบการโรงแรม ร้านอาหาร รถเช่า ซึ่งคาดว่าจะขยายฐานภาษีได้มากกว่า 1 หมื่นราย
"การเก็บภาษีปีงบประมาณ 2560 ของกรมสรรพากรจะไม่พลาดเป้าแน่ เพราะมีมาตรการสำรองไว้เป็นจำนวนมาก ที่จะค่อยๆ ทยอยออกมาเพื่อขยายฐานภาษีและการเก็บภาษีให้ได้มากขึ้น" นายประสงค์ กล่าว
นายประสงค์ กล่าวว่า ในส่วนของการชาระเงินทางอิเล็กทรอนิกส์ หรือ อี-เพย์เมนต์ คาดว่าจะทำให้การเก็บภาษีเพิ่มขึ้นในปี 2561 หรือ 2562  ขณะที่การเก็บภาษีผู้ประกอบการค้าออนไลน์ (อี-คอมเมิร์ซ) อยู่ระหว่างการร่วมมือกับกระทรวงพาณิชย์ กระทรวงเทคโนโลยีสารสนเทศและการสื่อสาร และธนาคารแห่งประเทศไทย ซึ่งจะมีการแก้กฎหมายให้ผู้ประกอบการมาจดทะเบียนกับกรมสรรพากร  ซึ่งต้องใช้เวลาระยะหนึ่งถึงจะมีแนวทางปฏิบัติที่ชัดเจนออกมา